Întrebat dacă va candida la alegerile prezidenţiale, Iohannis a răspuns: "Nu m-a rugat nimeni să fac aşa ceva, dar eu i-am rugat pe colegii din partid să dezbată în organizaţiile lor această chestiune, după care probabil vom avea intern o fază de armonizare şi congresul poate ajunge în situaţia să ia o decizie".

Liderul PNL a fost întrebat dacă ar candida la prezidenţiale în cazul în care ar fi rugat de colegi.

"Nu pot să vă răspund, fiindcă nu m-au rugat încă", a replicat Iohannis.

La observaţia jurnaliştilor că au fost mai mulţi colegi din PNL, inclusiv cei din organizaţia Sibiu, care şi-au exprimat dorinţa ca el să fie candidatul PNL la prezidenţiale, Iohannis a replicat: "O opinie pur personală, pot să vă spun. În cazul în care cineva îmi propune aşa ceva sunt dispus să fac acest lucru".

De asemenea, el a afirmat că în perspectiva congresului se va deplasa în organizaţiile judeţene pentru a discuta cu liderii din teritoriu.

Iohannis a menţionat că o decizie asupra candidatului PNL la prezidenţiale ar putea fi luată la congresul extraordinar de la finalul acestei luni.